กรณ์เตรียมยึดเวลาลงทะเบียนแก้หนี้นอกระบบ
โพสต์ทูเดย์ - กรณ์เตรียมขยายเวลาลงทะเบียนแก้หนี้นอกระบบ หลังยอดคนลงทะเบียนต่ำกว่าเป้า เผยพร้อมดึงเจ้าหนี้นอกระบบเข้าระบบภายในปี2554&nbsp;
28 ธ.ค. 2552

โพสต์ทูเดย์ - กรณ์เตรียมขยายเวลาลงทะเบียนแก้หนี้นอกระบบ หลังยอดคนลงทะเบียนต่ำกว่าเป้า เผยพร้อมดึงเจ้าหนี้นอกระบบเข้าระบบภายในปี2554 
นายกรณ์ จาติกวณิช รมว.คลัง กล่าวว่า เตรียมหารือกับผู้บริหารธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) เพื่อขยายเวลาการลงทะเบียนโครงการแก้ไขปัญหาหนี้นอกระบบให้ประชาชนออกไปโดยไม่มีกำหนด จากเดิมจะสิ้นสุดการลงทะเบียนในวันที่ 30 ธ.ค.นี้ เพื่อเปิดโอกาสให้ประชาชนได้รับการแก้ไขปัญหาอย่างทั่วถึง เนื่องจากประเมินว่าถึงภายในวันที่ 30 ธ.ค.นี้จะมีผู้มาลงทะเบียนประมาณ 7 แสนคน ซึ่งต่ำกว่าเป้าที่ตั้งไว้ที่ 1 ล้านคน
"ผมคิดว่าขณะนี้ไม่มีเหตุผลที่จะปิดโครงการ เพราะโครงการนี้ไม่ใช่โครงการฉาบฉวย อาจมีประชาชนบางส่วนที่ยังไม่ได้มาลงทะเบียน เพราะไม่มั่นใจว่ารัฐบาลจะสามารถทำได้จริงหรือไม่ แต่เมื่อเขาเห็นผลสัมฤทธิ์ของโครงการ ก็จะมาลงทะเบียนเพิ่มขึ้น สำหรับผู้ที่ลงทะเบียนแล้ว ขณะนี้เจ้าหน้าที่เริ่มแยกแยะข้อมูลของลูกหนี้นอกระบบ โดยจะเร่งพิจารณากลุ่มลูกหนี้ที่มีความเดือดร้อนมากเป็นอันดับต้น ๆ เช่น ลูกหนี้นำโฉนดที่ดินไปจำนองกับเจ้าหนี้ แล้วไม่มีที่ดินทำมาหากิน โดยจะเริ่มเห็นการปรับโครงสร้างหนี้ตั้งแต่เดือนมกราคมปีหน้าเป็นต้นไป " นายกรณ์ กล่าว 
นอกจากนี้กระทรวงการคลังและธนาคารแห่งประเทศไทย (ธปท.) จะเร่งศึกษาการทำธุรกิจเงินกู้นอกระบบให้เป็นธุรกิจเงินกู้ที่ถูกต้องภายใต้การกำกับของธปท. โดยเเนวทางดำเนินการอาจจะออกใบอนุญาตให้กับเจ้าหนี้นอกระบบให้ถูกต้อง และอยากให้ทันตามแผนพัฒนาระบบสถาบันการเงิน ฉบับที่ 2 ที่จะอนุญาตให้กับธุรกิจสินเชื่อรายย่อยหรือไมโครไฟแนนซ์ คาดว่าจะเริ่มดำเนินการภายในปี 2553 และมีผลในปี 2554 เพื่อให้ประชาชนระดับรากหญ้า สามารถเข้าถึงแหล่งสินเชื่อได้มากขึ้น สอดคล้องกับการดำเนินชีวิตของประชาชน และเป็นการแก้ปัญหาหนี้นอกระบบด้วย ต้องยอมรับว่าตอนนี้ยังมีประชาชน 1แสนคนถึง 1 ล้านคน ยังมีความต้องการกู้ยืมหนี้นอกระบบอยู่ วันเดียวกัน นางจีรวรรณ บุญเพิ่ม ผู้อำนวยการสำนักงานสถิติแห่งชาติ (สสช.) เปิดเผยผลสำรวจภาพรวมเศรษฐกิจและสังคมไทยก่อนก้าวสู่ปี 2553 ว่า ของขวัญปีใหม่ที่ประชาชนต้องการจากรัฐบาลมากที่สุด คือ ขอให้แก้ปัญหาหนี้สินและเงินกู้นอกระบบ คิดเป็นสัดส่วน 38% รองลงมา ได้แก่ ความยากจน 32.3% ราคาสินค้าอุปโภค บริโภค 32.2% ผลผลิตการเกษตรราคาตกต่ำ 30.3% และราคาน้ำมันแพง 24.4%  ทั้งนี้ ผลการสำรวจความเดือดร้อนที่ประชาชนได้รับตลอดปี 2552 เป็นปัญหาหนี้สิน และเงินกู้นอกระบบ คิดเป็นสัดส่วน 40.3% โดยจำนวนครัวเรือนที่เป็นหนี้มีสูงถึง 11.8 ล้านครัวเรือน แบ่งเป็น ที่มีหนี้ในระบบ 9.8 ล้านครัวเรือน และที่มีหนี้นอกระบบ 0.9 ล้านครัวเรือน และเป็นครัวเรือนที่มีทั้งหนี้ในระบบและหนี้นอกระบบ 1.1 ล้านครัวเรือน โดยหนี้ในระบบมีมูลหนี้เฉลี่ย 127,152 บาท ส่วนใหญ่เกิดจากการซื้อบ้านและที่ดิน ขณะที่หนี้นอกระบบมีมูลหนี้เฉลี่ย 6,140 บาท ส่วนใหญ่นำมาใช้จ่ายเพื่อการอุปโภคบริโภคในครัวเรือน
อย่างไรก็ตาม ครัวเรือนที่เป็นหนี้มีหนี้โดยเฉลี่ยเพิ่มขึ้นจาก 116,681 บาท ในปี 2550 เป็น 133,293 บาท ในปี 2552